**Idän pikajunan arvoitus** (engl. *Murder on the Orient Express*) on vuonna 2017 ensi-iltansa saanut Kenneth Branaghin ohjaama ja Michael Greenin käsikirjoittama mysteerielokuva. Elokuva perustuu Agatha Christien vuonna 1934 julkaistuun samannimiseen romaaniin. Elokuvan levittäjä on 20th Century Fox. Branagh esittää pääosassa etsivä Hercule Poirot’a. Muissa keskeisissä rooleissa ovat Penélope Cruz, Willem Dafoe, Judi Dench, Johnny Depp, Josh Gad, Derek Jacobi, Leslie Odom Jr. Michelle Pfeiffer ja Daisy Ridley.

Elokuvan maailmanensi-ilta oli Royal Albert Hallissa, Lontoossa 2. marraskuuta 2017. Elokuvateattereihin se ilmestyi Yhdysvalloissa 10. marraskuuta 2017 ja Suomessa 24. marraskuuta 2017.

Juoni
-----

Vuonna 1934 kuuluisa salapoliisi Hercule Poirot ratkaisee Jerusalemissa Pyhän haudan kirkossa tapahtuneen varkauden. Hän haluaisi jäädä tapauksen selvitettyään Istanbuliin lomalle, mutta joutuu palaamaan Lontooseen erään toisen tapauksen vuoksi. Hänen ystävänsä Bouc järjestää hänelle paikan Idän pikajunasta. Muita matkustajia ovat leskirouva Caroline Hubbard, liikemies Edward Ratchett, Ratchettin hovimestari Edward Madsterman, Ratchettin sihteeri Hector MacQueen, venäläisruhtinatar Natalia Dragomiroff, Dragomiroffin palvelija Hildegarde Schmidt, unkarilaisdiplomaatti kreivi Rudolf Andrenyi, hänen vaimonsa Elena Andrenyi, kotiopettajatar Mary Debenham, lähetyssaarnaaja Pilar Estravados, autokauppias Biniamino Marquez sekä itävaltalaisprofessori Gerhard Hardman.

Junassa uhkauskirjeitä saanut Ratchett yrittää suostutella Poirotin ryhtymään henkivartijakseen kolmeksi päiväksi, mutta Poirot kieltäytyy. Seuraavan yön aikana Poirot kuulee outoja ääniä Ratchettin hytistä ja näkee punaiseen kimonoon pukeutuneen naisen juoksevan käytävällä. Tämän jälkeen lumivyöry suistaa veturin kiskoilta. Aamulla paljastuu, että Ratchett on murhattu yön aikana useilla veitseniskulla. Boucin pyynnöstä Poirot suostuu tutkimaan tapauksen samalla, kun väkeä saapuu asettamaan veturin takaisin kiskoille. Todisteet viittaavat siihen, että yksi mies murhasi Ratchettin ja Caroline Hubbard väittää miehen käyneen yön aikana hänenkin hytissään. Osittain tuhoutuneen uhkauskirjeen perusteella Poirot saa selville Ratchettin olevan oikeasti John Cassetti, mies joka kidnappasi tytön nimeltä Daisy Armstrong ja murhasi tämän saatuaan vaatimansa lunnasrahat. Daisyn äiti Sonia, joka odotti siihen aikaan toista lastaan, kuoli järkytyksestä saamiinsa komplikaatioihin ja Daisyn isä, eversti Armstrong, teki itsemurhan. Perheen palvelija Susanne pidätettiin ja hirttäytyi ennen kuin hänet ehdittiin todeta syyttömäksi.

Muita johtolankoja löytyy: veren tahrima nenäliina sekä konduktöörin univormun nappi. Univormu ja kimono löytyvät Poirotin omasta matkalaukusta. Joku iskee Hubbardia veitsellä, mutta hän ei ehtinyt nähdä syyllistä. Poirotin kuulustellessa Debenhamia, Arbuthnot ampuu Poirotia olkapäähän ja väittää olevansa murhaaja. Poirot kokoaa epäillyt junan ulkopuolelle ja kertoo kaksi teoriaa siitä kuinka Ratchett kuoli. Ensimmäisen teorian mukaan murhaaja astui junaan konduktööriksi naamioituneena ja pakeni junasta murhattuaan Ratchettin. Toisen teorian mukaan kaikki epäillyt toteuttivat murhan yhdessä, koska heillä kaikilla oli yhteys Armstrongin perheeseen, Susanneen tai hänen oikeudenkäyntiinsä liittyviin henkilöihin:

* MacQueenin isä oli piirisyyttäjä, joka painostettiin tuomitsemaan Susanne ja jonka ura päättyi, kun Susanne todettiin syyttömäksi.
* Masterman oli eversti Armstrongin entinen sotilaspalvelija ja hovimestari.
* Arbuthnot oli entinen tarkka-ampujasotilas ja eversti Armstrongin paras ystävä.
* Kreivitär Andrenyi (oikealta etunimeltään Helena) oli Sonia Armstrongin sisko ja Daisyn täti.
* Dragomiroff oli Daisyn kummitäti ja tämän isoäidin ystävä.
* Debenham oli Daisyn entinen kotiopettajatar.
* Schmidt oli Armstrongien entinen kokki.
* Marquez oli Armstrongien entinen autonkuljettaja.
* Estravados oli Daisyn entinen sairaanhoitaja.
* Hardman (oikealta etunimeltään Cyrus) oli entinen Susanneen rakastunut poliisi.
* Konduktööri Pierre Michel oli Susannen veli.
* Hubbard oli oikeasti Linda Arden, entinen näyttelijä, Sonian ja Helenan äiti sekä Daisyn isoäiti.

Hubbard tunnustaa toisen teorian todeksi ja kertoo koonneensa muut epäillyt junaan murhan toteuttamista varten. Kukin epäilty oli vuorotellen iskenyt Ratchettia veitsellä, Debenmham oli käyttänyt kimonoa ja Arbuthnot oli iskenyt veitsellä Hubbardia uskotellakseen Poirotille, että murhaajia olisi vain yksi. Poirot antaa aseensa epäillyille ja antaa näille mahdollisuuden tappaa hänet, koska hän ei itse voisi valehdella epäiltyjen puolesta toisin kuin Bouc. Hubbard yrittää käyttää asetta tappaakseen itsensä, mutta aseessa ei ole ammuksia. Kun veturi saadaan kiskoille, Poirot uskoo, etteivät Ratchettin tappajat ansaitse tulla syytetyksi, joten hän väittää Jugoslavian poliiseille tuntemattoman murhaajan teorian olevan totta ja päättää elää valheen kanssa. Heti poistuttuaan junasta, hän saa kutsun tulla tutkimaan Niilillä tapahtunutta murhaa. Huolimatta halustaan lomailla, Poirot suostuu ottamaan tapauksen.

Näyttelijät
-----------

|  |  |  |
| --- | --- | --- |
|  Kenneth Branagh  | … |  Hercule Poirot
  |
|  Penélope Cruz  | … |  Pilar Estravados
  |
|  Willem Dafoe  | … |  Cyrus Bethman Hardman / Gerhard Hardman
  |
|  Judi Dench  | … |  Prinsessa Natalia Dragomiroff
  |
|  Johnny Depp  | … |  John Cassetti / Edward Ratchett
  |
|  Josh Gad  | … |  Hector MacQueen
  |
|  Derek Jacobi  | … |  Edward Masterman
  |
|  Leslie Odom Jr.  | … |  Tohtori Arbuthnot
  |
|  Michelle Pfeiffer  | … |  Linda Arden / Caroline Hubbard
  |
|  Daisy Ridley  | … |  Mary Debenham
  |
|  Lucy Boynton  | … |  Kreivitär Helena Andrenyi
  |
|  Sergei Polunin  | … |  Kreivi Rudolph Andrenyi
  |
|  Marwan Kenzari  | … |  Pierre Michel
  |
|  Olivia Colman  | … |  Hildegarde Schmidt
  |
|  Manuel Garcia-Rulfo  | … |  Biniamino Marquez
  |
|  Tom Bateman  | … |  Bouc
  |
|  Miranda Raison  | … |  Sonia Armstrong
  |
|  Phil Dunster  | … |  eversti John Armstrong
  |

Arvosteluja
-----------

|  |  |  |
| --- | --- | --- |
| **Helsingin Sanomat**Miska Rantanen | 3/5 tähteä |  |
| **Hufvudstadsbladet**Krister Uggeldahl | 2/5 tähteä |  |
|

Lähteet
-------

1. ↑  Perry, Spencer: Murder on the Orient Express Poster Highlights the Star-Studded Ensemble *ComingSoon*.  31.5.2017. Craveonline Media LLC. Viitattu 20.8.2017. (englanniksi)
2. ↑  Idän pikajunan arvoitus *Nordisk Film Finland*.  2017. Egmont-korserni.  Arkistoitu 21.8.2017. Viitattu 20.8.2017.
3. ↑  Rantanen, Miska: Uusi Idän pikajuna ei jätä muistijälkiä.  *Helsingin Sanomat*, 24.11.2017, s. B 4. Artikkelin verkkoversio. Viitattu 25.11.2017.
4. ↑  Uggeldahl, Krister: Inte direkt första klass.  *Hufvudstadsbladet*, 24.11.2017, s. 29. Artikkelin verkkoversio. Viitattu 25.11.2017.

Aiheesta muualla
----------------

* *Idän pikajunan arvoitus* Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Kenneth Branagh’n ohjaamat elokuvat |
| --- |
|  |
| Elokuvat | 
* *Murha menneisyydestä* (1991)
* *Peterin ystävät* (1992)
* *Paljon melua tyhjästä* (1993)
* *Mary Shelleyn Frankenstein* (1994)
* *In the Bleak Midwinter* (1995)
* *Hamlet* (1996)
* *Turhaa lemmen touhua* (2000)
* *Kuten haluatte* (2006)
* *Taikahuilu* (2006)
* *Pirullista peliä* (2007)
* *Thor* (2011)
* *Jack Ryan: Shadow Recruit* (2014)
* *Cinderella – Tuhkimon tarina* (2015)
* *Idän pikajunan arvoitus* (2017)
* *All Is True* (2018)
* *Artemis Fowl* (2020)
* *Belfast* (2021)
* *Kuolema Niilillä* (2022)
* *Venetsian aaveet* (2023)

 |
|  |
| Lyhytelokuvat | 
* *Swan Song* (1992)
* *Listening* (2003)

 |
|  |
| Televisioelokuvat | *Twelfth Night, or What You Will* (1988) |

 |